ועדת הפנים ואיכות הסביבה, כנסת 18, פרוטוקול מספר 366, 2011-03-23 08:30

דוד אזולאי: בוקר טוב, אני מתכבד לפתוח את הישיבה.

דוד אזולאי: על סדר היום הצעת חוק הרשויות המקומיות (בחירות)(תיקון – הגבלת זכות המנהל הכללי להיבחר), התשע"א-2010, של חה"כ אלכס מילר, חה"כ כרמל שאמה, חה"כ רוברט אילטוב, חה"כ מאיר שטרית וחה"כ אברהם מיכאלי.

דוד אזולאי: הצעת החוק הזאת היא הצעת חוק פרטית, ואני מבקש את יוזם הצעת החוק, חבר הכנסת אלכס מילר, להציג את הנושא.

דוד אזולאי: בבקשה, אדוני.

אלכס מילר: תודה, אדוני היושב-ראש.

אלכס מילר: ראשית, אני מברך אותך על כך שהעלית את הנושא על סדר-יום הוועדה בצורה מהירה ביותר.

אלכס מילר: יש חשיבות רבה בכך שנפעל כאן בכל הכוח על-ידי כנסת ישראל על כך שנעשה חיזוק והגנה על כל מה שקשור לטוהר המידות בעניין הרשות המבצעת.

אלכס מילר: אני רואה בכל מה שקשור למנכ"ל העיריות הרשות המבצעת, היום לפי החוק הם צריכים להיות בצינון שלושה חודשים לפני הבחירות.

אלכס מילר: בעקבות השנים האחרונות רוב הכוח עבר לביצוע של מנכ"ל העירייה, ואני רואה בחשיבות רבה שהתפקיד הזה יישאר במסגרת ביצועית נטו, ולא תהיה חלק ממערכון של בחירות כזה או אחר.

אלכס מילר: אדוני היושב-ראש, אני רוצה להודיע לפרוטוקול שבעקבות החוק הזה קיבלתי איומים.

אלכס מילר: כרגע הנושא נמצא במשטרה, הוגדרתי מאוים על-ידי משטרת ישראל בעקבות החוק הזה.

אלכס מילר: אני גם מצהיר, שכל מי מהאורחים כאן שהודיע שהוא מריץ או מתכוון להריץ או מעלה סוגייה, שאני כבר רואה שמחלקים כאן, של עיר כזאת או אחרת, אדוני היושב-ראש, אני מתכוון לפנות למבקר המדינה וליועץ המשפטי לממשלה, על בדיקה של כל אותם מינויים באותן ערים כשוחד בחירות כלפי אותן ערים שרוצים להריץ שם אנשים כאלה או אחרים.

אלכס מילר: לא יעלה על הדעת, שאנחנו שלוש שנים לפני בחירות, וכבר עכשיו מתחילות המערכות, ואותם אנשים שאחראים על המינויים, אותם אנשים שנמצאים בקשר עם קבלנים, אותם אנשים שיש להם נגישות לכל מה שקשור בעיר, כבר היום מתחילים קמפיינים בחירות, ואין להם שום קשר לנבחרי ציבור – הם לא נבחרו אלא מונו, והם לא יכולים לנצל את הכוח הזה כדי לקדם את האג'נדה האישית שלהם.

אלכס מילר: אני מצהיר, לכל אחד שיעלה כאן את הסוגוית של המנכ"לים, שנמצאים כחלק מהאג'נדה שלהם או בערים שלהם – כל עיר שתעלה כאן לדיון, מפה והלאה, אני שולח מכתב כחבר כנסת למבקר המדינה וליועץ המשפטי לממשלה, לפתוח בחקירה של שוחד בחירות.

רון נחמן: אדוני היושב-ראש, איומים של חברי כנסת על מי שאיננו חבר כנסת – שזה יירשם בפרוטוקול, כי אני הולך להגיש תלונה נגד אלכס מילר על הדברים האלה של שוחד פוליטי.

רון נחמן: בלי איומים בכנסת.

אלכס מילר: אל תלמד אותי.

אלכס מילר: אתה תנהל את המועצה שלך כמו שאתה רוצה.

רון נחמן: תכף תשמע אותי.

דוד אזולאי: רון, יש לי בקשה אליך – היית פעם חבר כנסת, אתה ראש עיר מכובד, ידוע.

דוד אזולאי: בואו נשמור על סדר.

דוד אזולאי: אדוני רוצה לקבל רשות דיבור – יודיע לי, תקבל רשות דיבור, תוכל להגיד כל מה שאתה רוצה.

דוד אזולאי: אין טעם פה למתחים מיותרים.

דוד אזולאי: בבקשה.

אלכס מילר: הצעת החוק הזו, אדוני היושב-ראש, באה בתמיכת הממשלה.

אלכס מילר: אני יודע שיש ערר של אחד משרי הממשלה, שהיה אמור להידון אתמול.

אלכס מילר: משום מה, לא היתה הסוגייה על סדר-יום הממשלה.

אלכס מילר: הצעת החוק מציעה לתת צינון למנכ"ל עירייה במשך קדנציה.

אלכס מילר: בעקבות השיחות שלי שהיו עם הגורמים הרלוונטיים במשרד הפנים, אנחנו סיכמנו על איזשהו מתווה, שלדעתי, אפשר להגיע שם להסכמות פלוס-מינוס חצי שנה, שכך, לדעתי, יהיה הדבר הסופי.

דוד אזולאי: תודה, אדוני.

דוד אזולאי: חבר הכנסת ציון פיניאן, בבקשה.

ציון פיניאן: תודה, אדוני היושב-ראש.

ציון פיניאן: בהמשך לדברים שלך, שתהיה אווירה נעימה, כי אנחנו חברים פה, אחד עם השני.

ציון פיניאן: הנושא הזה – אני חושב שהוא לא מידתי, החוק, אבל עדיין אין הסכמה, כי חבר הכנסת אלכס אמר לי שיש הסכמה בקואליציה.

ציון פיניאן: אין הסכמה בקואליציה בנושא הזה, כיצד לנהוג.

אלכס מילר: בממשלה.

ציון פיניאן: נכון.

ציון פיניאן: במיוחד שאלכס אומר שאיזה שר, שאני אפילו לא יודע מי זה- - -

אלכס מילר: גלעד ארדן.

ציון פיניאן: הגיש ערעור.

ציון פיניאן: עוד יותר, כי הוא שר של הליכוד – אנחנו צריכים לדעת, למה הגיש, למה לא הגיש.

ציון פיניאן: לכן חברי הכנסת ששמעו אתמול שלא תהיה הצבעה, חלק גם לא טרח להגיע.

ציון פיניאן: עד הדיון הבא צריך לגבש עמדות בכל מפלגות הקואליציה כדי להחליט אם כן או לא.

ציון פיניאן: נכון לעכשיו אני מבין - אני לא יודע אם זה נכון – שחלק מהיוזמים גם הסירו את שמם מההצעה.

דוד אזולאי: חבר הכנסת אורי אורבך הסיר.

ציון פיניאן: קלעתי לדעת גדולים.

מירי רגב: הוא היחיד שהסיר?

דוד אזולאי: כרמל לא הסיר – אתמול הוא עוד דיבר אתי.

דוד אזולאי: למען הגילוי הנאות, אני חייב לומר לפרוטוקול, אכן פנו אליי מספר חברי כנסת, וביקשו לדעת אם היום יש הצבעה.

דוד אזולאי: גם חבר הכנסת אלכס מילר ביקש ממני.

דוד אזולאי: אחת הסיבות שביקשתי – בכלל, רציתי לדחות את הדיון הזה ולא לקיים אותו מסיבה אחת – לא בגלל הערעור, לא בגלל לחצים, לא בגלל שום דבר אחר.

דוד אזולאי: הסיבה היחידה, אמרתי לאלכס מילר - ברוח טובה, אתה מלחיץ אותי, בסוף המושב, שאנחנו יודעים שזה לא יעבור בקריאה ראשונה בסוף המושב, אז חבל – בוא נעשה את הדברים בניחותא, לאחר הפגרה.

דוד אזולאי: זאת הסיבה היחידה.

דוד אזולאי: אמרתי לו, למרות הכול נקיים היום דיון, אני יודע שיש התנגדויות של משרדי ממשלה.

דוד אזולאי: בואו נשמע את הדברים, ונעשה את הדברים בניחותא.

דוד אזולאי: אני עדיין בדעה שאין סיכוי שהנושא הזה יגיע לקריאה ראשונה במושב הזה, ולכן פניתי אליו ברוח חברית.

דוד אזולאי: לא היו עליי שום לחצים בנושא הזה.

דוד אזולאי: נציגי משרד הפנים, בבקשה.

נתן בביוף: אדוני, הצעת החוק הפרטית שעלתה בדיון בוועדת השרים – תגובת משרד הפנים להצעה התקבלה בוועדת השרים, וההחלטה היתה לקדם את הצעת החוק בתיאום הליכי החקיקה עם משרדי המשפטים והפנים, בכפוף לשתי הערות.

נתן בביוף: לפני שאני אגיד אותן, אומר שהצעת חוק ברוח דומה נכללת בהצעת חוק העיריות.

נתן בביוף: אנחנו גם סבורים שישנה בעיה- - -

גלעד ארדן: הצעת חוק העיריות היא כרגע לא הצעת חוק.

גלעד ארדן: הממשלה גם לא ביקשה להחיל עליה דין רציפות.

נתן בביוף: לא אמרתי שהיא עומדת על שולחן הכנסת.

נתן בביוף: היושב-ראש יודע איפה הדברים עומדים.

נתן בביוף: אני רק אומר שבהצעת חוק העיריות נכלל עניין דומה.

נתן בביוף: אנחנו סבורים שאכן יש בעיה בתקופת הצינון של מנכ"ל לאור תפקידיו ברשות המקומית.

נתן בביוף: חוק הרשויות המקומיות, הגבלת הזכות להיבחר, מכיל תקופות צינון, לטעמנו, קצרות מדי, ככל שמדובר במנכ"ל – 90 יום להתמודדות על ראשות רשות.

דוד אזולאי: כמו עובד עירייה.

נתן בביוף: כמו עובד עירייה רגיל.

מירי רגב: מנכ"ל הוא כמו עובד עירייה, וזה 90 יום.

נתן בביוף: אין ייחוד למנכ"ל בחוק הרשויות המקומיות, הגבלת הזכות להיבחר.

דוד אזולאי: לצורך ההגדרה, כל עובדי העירייה – בכירים וזוטרים - תקופת הצינון- - -

הראל גולדברג: זה עובדי עירייה שמחזיקים- - -

נתן בביוף: סמכויות של שיכון, רווחה, חינוך- - -

קריאה: סטטוטורי.

נתן בביוף: לא.

נתן בביוף: מדובר על תוספת ראשונה לחוק, שבה מוגדרים תפקידים מסוימים של עובדי עירייה, שתחול עליהם תקופת צינון של בין 60 ל-90 יום – 60 יום למועצת העירייה ו-09 יום לראשות העיר.

רון נחמן: על כולם זה חל.

נתן בביוף: זה חל על כל עובדי העירייה, שנכנסים להגדרת התוספת.

רון נחמן: גם על עובדי שירות המדינה.

נתן בביוף: כן.

נתן בביוף: עובדי המדינה, גם – מי שנכלל בתוך התוספת.

רון נחמן: כולם, כל עובדי הציבור, חל עליהם הדבר הזה, כולל מנכ"לים של משרדי ממשלה.

נתן בביוף: אם מנכ"ל נכנס בתפקידיו לתוך התוספת, זה חל גם עליו.

נתן בביוף: אנחנו סברנו שתקופת הצינון של 60 או 90 יום היא לא מספקת לתפקיד של מנכ"ל, שאמנם כיום בפקודת העיריות אין לו הגדרת תפקיד סטטוטורית, והוא לא מחזיק בסמכויות מוגדרות, אבל תפקיד המנכ"ל ברשות מקומית ידוע, ולכן נכנס להצעת חוק העיריות הגדרה סטטוטורית של תפקיד מנכ"ל.

נתן בביוף: אלא מה, שסברנו שהצעת החוק בנוסחה זה היא מרחיקת לכת והיא לא מידתית במשקל שבין הצינון של מנכ"ל מלרוץ, לבין הזכות להיבחר במקרה זה, כלומר לפי הצעת החוק שהונחה, מדובר בתקופה שיכולה להגיע לחמש שנים של צינון.

נתן בביוף: אין לזה אח ורע בשום תפקיד, זה מרחיק לכת ביותר, ולכן בוועדת השרים הוחלט, שנתמוך בהצעת החוק בכפוף לשני תיקונים: האחד, מנכ"ל רשות שיכהן למשך שנה לפחות לא יהיה מועמד לבחירות שייערכו למועצת העירייה בתקופת כהונתו או לרשות אותה עירייה לפני חלוף שנתיים מיום סיום כהונתו.

אלכס מילר: מקבל.

נתן בביוף: ודבר שני, אנחנו חושבים ששנתיים ימים זה זמן מידתי מספיק בין הזכות להיבחר לבין תקופת הצינון הראויה.

נתן בביוף: הערה שנייה, יש כאן הצעה להחיל את הצעת החוק על יהודה ושומרון.

נתן בביוף: לא מקובל בהצעת חוק רגילה, להחיל אותה בתוך החוק על יהודה ושומרון.

נתן בביוף: החלת החקיקה הישראלית ביהודה ושומרון נעשה בצו אלוף, שמכיל את החקיקה הישראלית בתקנון המועצות האזוריות, מועצות מקומיות ביהודה ושומרון.

אלכס מילר: אדוני, הנושא של תוספת של יו"ש קיים בחקיקה, זה עבר את הלשכה המשפטית של הכנסת, ואני בטוח שגם היועצים המשפטיים של הוועדה יגבו אותי בכל העניין הזה.

אלכס מילר: צריך להיות גם הוגנים.

אלכס מילר: אלוף המרכז יחתום על ההצעה.

אלכס מילר: אם אנחנו כבר הולכים על החוק, למה לתת לנושא הזה להגיע למוסדות האלה, כי אנחנו כבר עושים את זה, וממילא אנחנו שם.

אלכס מילר: אם כבר אנחנו מקדמים את החוק, שהוא יהיה שלם, לפני שאנחנו נתכנס לדיונים האלה, כי אי-אפשר להפריד בין יו"ש למקום אחר, אם אנחנו רוצים שבסופו של דבר, בכל דבר שנתייחס ליו"ש כמו לכל מקום במדינת ישראל.

מירי רגב: בכל זאת ליו"ש יש הכללים שלה ואת הנהלים שלה.

מירי רגב: אי-אפשר לשבור את כל הכללים.

דוד אזולאי: לפני כן, הודעה לחברים – בשעה 09:00 אמורה להיות הצבעה על רביזיה שהגיש חבר הכנסת אלקין.

דוד אזולאי: נתבקשתי לדחות את ההצבעה הזאת, לכן אני מודיע שב-09:00 לא תהיה הצבעה על הרביזיה.

דוד אזולאי: אנו ממשיכים בדיון הזה עד 09:30, ואז יש לנו דיון עם המפכ"ל.

דוד אזולאי: נתן, מה מקובל - האם מחוקקים את החוק פה ואז זה חל שם, או הפוך?

נתן בביוף: הכלל הוא שהחקיקה הישראלית מוחלת באזור יהודה ושומרון ולא הפוך, כלומר יש צו של אלוף – זה עניין טכני של סדרי חקיקה.

רון נחמן: זה עניין מהותי ולא עניין טכני.

נתן בביוף: לא, העניין של איך עושים את זה.

רון נחמן: זה עניין מהותי.

נתן בביוף: הדיון הוא מהותי.

נתן בביוף: החלת החקיקה ככל שתעבור על יהודה ושומרון, כיצד עושים את זה, אנחנו סבורים, וכך גם משרד המשפטים, שהדבר לא ייעשה, וכך גם החלטת הממשלה – הדבר לא ייעשה בתוך החוק עצמו, אלא ברגע שהחוק יעבור, אז תהיה פנייה להחלת התיקון בצו לאלוף פיקוד, וכך ייעשה, כמו שנעשה בכל- - -

מירי רגב: צו אלוף מתייחס לגבי הרבה מאוד דברים שקשורים לביטחון, והוא לא התעסק בנושאים המינהלתיים.

מירי רגב: אין מצב שאלוף יגיע, איזושהי הצעת חוק.

מירי רגב: רוב הדברים הם מאשרים את זה ופועלים לפי החקיקה של מדינת ישראל.

מירי רגב: הם בסופו של דבר מיישמים את האחריות שלהם בנושאים הביטחוניים ובנושא ההתנחלויות וכל מה שקשור לעניינים האלה.

מירי רגב: אני רוצה להבין את עמדת משרד הפנים, שמונע בעצם מאיש ציבור להיבחר, או מינוי כזה או אחר, להיבחר, אלא אחרי שנתיים.

מירי רגב: אתה אומר שאתה רוצה לעשות צינון לאנשים בתפקידים שמונו בעיריות- - -

רון נחמן: רק לתפקיד אחד.

דוד אזולאי: הצעת החוק מדברת על מנכ"ל בלבד.

אברהים צרצור: למה דווקא- - -

דוד אזולאי: זה תשאל את היוזמים.

דוד אזולאי: בבקשה.

מירי רגב: כבוד היושב-ראש, אני נתקלת במשרד המשפטים בכל כך הרבה חוקים שאני מעבירה, בעיקר בנושא המילואים, שנותנים כל כך הרבה ותורמים למדינה, ואין שום דבר שיכול לתת להם הטבה בגלל שזה מגזרי ובגלל שזה לא מידתי ובגלל כל כך הרבה סיבות, שאני משתגית – איך החוק מונע מאתנו לתת איזושהי העדפה אמיתית לאנשים שתורמים למדינה, ופתאום באים לפה, מביאים תפקיד אחד של מנכ"ל, ודווקא עליו מחוקקים איזשהו חוק.

מירי רגב: אני רוצה להבין מה הרציונל בעניין הזה – זה אחד.

מירי רגב: ולך, כבוד היושב-ראש, אני חושבת שאתה עושה נכון שאתה לא מביא את זה להצבעה היום, כי אם יש ערר, כמו שאומר חברי אלכס, שיש ערר בעניין הזה מחבר סיעתי, שר, צריך לבדוק את העניין הזה.

מירי רגב: צריך לבוא לפה מרושתים, לפחות הקואליציה, לגבי הצעת חוק שעל פניו היא נראית לי לא נכונה.

מירי רגב: אני חושבת שמנהל מתחת למנכ"ל הוא הרבה יותר משפיע, ויכול לעשות הרבה יותר שימוש בכוחו לקראת בחירות, מאשר מנכ"ל, שאמור להיות ממלכתי, ואלף עיניים יש על אותו מנכ"ל.

ציון פיניאן: רק הערה, אדוני היושב-ראש – כאחד שבא מהרשויות המקומיות, ותפקיד מבקר העירייה, הנושא הזה יותר חזק מאשר מנכ"ל, כי הוא רואה את כל הפגעים.

מירי רגב: וגזבר?

ציון פיניאן: הוא מעביר ביקורת על הקבלנים ואיך מקבלים קבלנים – יותר חמור.

ציון פיניאן: מבקר עיריית טבריה, כנראה, הולך להפיל את ראש העיר - עד כדי כך העצמה שלו.

מירי רגב: יש לנו בעיה עם שני תפקידים – יועצים משפטיים, מבקרים וגזברים, שהם בעצם בסוף קובעים את המדיניות בתוך העירייה – לא מנכ"ל, שמונה לשנה או שנתיים.

דוד אזולאי: חברת הכנסת רגב, אין ספק שהצעת החוק של אלכס מילר וחברים נוספים היא פותחת פתח לדבר שצריך לחשוב עליו בשיא הרצינות.

דוד אזולאי: תקופת צינון ידועה לא רק בשלטון המקומי; גם בשלטון המרכזי אנחנו מודעים לכך שרמטכ"לים ואנשי משרה נוספים מתבקשים לתקופת צינון.

דוד אזולאי: אני בהחלט חושב שזה ראוי.

מירי רגב: אבל אם עושים תקופת צינון, עושים על כולם.

מירי רגב: למה רק על מנכ"לים?

מירי רגב: זה מה שלא נראה טוב.

מירי רגב: אם יש פה משהו, הוא לא אמור להיות - לא מגזרי ולא אישי.

דוד אזולאי: זו שאלה אחרת.

דוד אזולאי: הראל, בבקשה, נציג משרד המשפטים.

הראל גולדברג: אדוני היושב-ראש, בהמשך לדבריו של עו"ד בביוף, קודם כל, לעניין השאלות שהועלו- - -

אלכס מילר: אין לי בעיה שזה יחול על כל עובדי העירייה.

אבי בן-חמו: על כולם.

מירי רגב: אני הולכת להגיש חוק צינון על אנשי משרד האוצר.

מירי רגב: הם תוקפים את הטייקונים, אבל כשהם משתחררים, הם הולכים לעבוד אצל הטייקונים.

דוד אזולאי: אני חושב שתקופת צנון במדינת ישראל זה הצעת חוק ראויה.

דוד אזולאי: הגיע הזמן שממשלת הזמן תחשוב על העניין הזה, ולעשות את זה לכל הרוחב, ולא כל פעם להתמקד בגלל בעיה זו או אחרת, לעשות – היום זה הליכוד, מחר זה מפלגת העבודה ואני לא יודע מי, ובשביל זה מביאים תקופת צינון.

דוד אזולאי: אני חושב שצריך להנהיג תקופות צינון במערכות במדינת ישראל.

דוד אזולאי: אני בהחלט חושב, כשאני מסתכל על רשויות מקומיות, ובתוך עמי אנוכי יושב, אנחנו מכירים בעלי תפקידים בכירים בשלטון המקומי, שהחזיקו בתפקיד, ואחרי תקופה מסוימת התמודדו על תפקידים בכירים ברשות המקומית.

דוד אזולאי: אני חושב שהגיע הזמן לעשות סדר בנושא הזה.

דוד אזולאי: בבקשה, אדוני.

הראל גולדברג: לעניין הביקורת שעולה כאן ביחס להגבלת זכותם של מנכ"לים להיבחר, הזכות להיבחר היא אכן זכות שקיבלה מעמד על-חוקתי בדמוקרטיה הישראלית, הזכות לבחור ולהיבחר.

הראל גולדברג: יחד עם זאת, זו זכות שכנגדה עומדים אינטרסים נוגדים, שבמקרה הצורך הזכות הזו נפגעת.

הראל גולדברג: למשל, ברשות מקומית שבה המועצה הנבחרת פועלת בצורה לא תקינה, הורה המחוקק בסעיף 143א לפקודת העיריות לומר שלמרות שמדובר בזכות על-חוקתית, יש כנגדה אינטרסים אחרים של תקינות, מינהל תקין, טובת התושבים, מצבה הפיננסי של הרשות המקומית, ולכן הוא בא - - - בנסיבות מסוימות של מועצת הרשות הנבחרת ובחירה ומינוי של ועדה קרואה, שלא מייצגת את התושבים.

הראל גולדברג: כנ"ל גם המקרה הזה.

הראל גולדברג: אכן יש לנו זכות להיבחר, של כל אדם באשר הוא.

הראל גולדברג: יחד עם זאת, כנגד זאת יש לנו אינטרסים נוגדים.

הראל גולדברג: לצורך העניין שלנו האינטרס הנוגד הוא החשש שבעלי תפקיד מסוימים, אם זה בשלטון המרכזי ואם זה בשלטון המקומי, יעשו שימוש בתפקיד הציבורי המקצועי שלהם כדי לקדם את עניינם האישי, כדי לקדם מטרות שאינן ענייניות, ולכן נוצר איזון מסוים, שעל עובדים מסוימים אנחנו לא מגבילים את הזכות להיבחר – יותר נכון, על כמעט כל העובדים אנחנו לא מגבילים את זכותם להיבחר, ולעומת זאת, את זכותם של עובדים אחרים אנחנו כן מגבילים, לצורך העניין שלנו – את זכותו של המנכ"ל.

הראל גולדברג: אדוני היושב-ראש, נשאל כאן קודם, מדוע דווקא מנכ"ל ולא אחרים.

הראל גולדברג: קודם כל, אני רוצה לציין שבהצעת חוק העיריות, וצודק עו"ד קרן, היועץ המשפטי של הוועדה, על הצעת חוק העיריות לא הוחל דין רציפות.

הראל גולדברג: יחד עם זאת, מכיוון שהיא אושרה על-ידי הממשלה הקודמת, אנחנו חושבים שכן ניתן לראות בה עקרונות שניתן ללמוד מהם על המקרה שלנו.

הראל גולדברג: הצעת חוק העיריות מתייחסת למנכ"ל ולנושא משרה, קרי מבקר, מהנדס, יועץ משפטי וגזבר של הרשות המקומית.

הראל גולדברג: אנחנו חושבים שזה ההסדר הראוי.

דוד אזולאי: מה קורה היום?

הראל גולדברג: נכון להיום חוק הרשויות המקומיות, הגבלת הזכות להיבחר, סעיף 2 לחוק אומר, שמי שחל עליו הגבלה, וגם אז זו הגבלה של התפטרות – אם מדובר בהיבחרות לחבר מועצה, לא מדובר בכלל בהתפטרות, על יציאה לחופשה.

הראל גולדברג: רק אם מדובר על היבחרות לראש מועצה, אז הוא נדרש להתפטר.

הראל גולדברג: אם עובד רשות מקומית שיש לו סמכות, דהיינו הוא מנוי בתוספת לחוק, קרי נושא משרה שיש עמה סמכות, עובדי סעד, פקידי גבייה ברשות המקומית וכו' - אם עובדים כאלה מעוניינים להיבחר כחברי מועצה, עובדי הרשות המקומית מעוניינים להיבחר כחברי מועצה, הם צריכים לצאת לחופשה למשך תקופה שקבועה בחוק של 60 יום לפני הבחירות.

הראל גולדברג: לעומת זאת, עובד הרשות המקומית שרוצה להיבחר לראש הרשות המקומית, והוא מנוי בתוספת, אז אומר החוק – במקרה כזה הוא צריך להתפטר מכהונתו, וזה גם 90 יום לפני הבחירות.

הראל גולדברג: זה האיזון שיצר המחוקק ביחס למכלול עובדי הרשות המקומית שנושאים עמה סמכות.

הראל גולדברג: בכל מקרה, יש עובדים רבים שהמחוקק לא יצר לגביהם הסדר.

הראל גולדברג: עובד רשות מקומית, אם הוא לא נושא בידו סמכות, הוא יכול לכהן בתפקידו כעובד הרשות המקומית ולהציג את מועמדתו לבחירות כראש הרשות המקומית, ולהיבחר, ואותו אדם מכהן כעובד, ורק אז להתפטר.

דוד אזולאי: זה נראה לך תקין, אדוני?

הראל גולדברג: לא, אבל יחד עם זאת, השאלה שלנו, מה אנחנו עושים עם המקרה שלנו.

הראל גולדברג: אני חושב שהשאלה שצריכה להישאל על-ידי הוועדה היא מה הייחודיות של מנכ"ל על פני עובדים אחרים, ואני חושב, שהמנכ"ל מאחד תחת ידיו כל כך הרבה סמכויות וכל כך הרבה תחום של עניינים ביצועיים, שמחייב התייחסות נפרדת אליו מאשר למכלול העובדים האחרים, מכיוון שמנכ"ל, יש חשש שינצל את הסמכויות שבידיו ואת הכוח שבידיו כדי לקדם את ענייניו האישיים לצורך בחירות ברשות המקומית, החשש הוא שמנכ"ל יעשה זאת יותר מאשר כל עובד אחר, ולכן הצעת החוק מבקשת להפריד את עניינו של מנכ"ל מעובדים אחרים.

הראל גולדברג: אני חושב שיש לכך הצדקה.

ניצן הורוביץ: כמה זמן?

הראל גולדברג: על-פי הצעת החוק הנוכחית, ייתכן גם מצב שבו מנכ"ל מיום ההתפטרות שלו לא יוכל לכהן עשר שנים בתפקידו, על-פי הנוסח היום, של חבר הכנסת מילר.

גלעד ארדן: לא יוכל להתמודד.

הראל גולדברג: נכון.

הראל גולדברג: יש בחירות, שבוע לאחר הבחירות, שלושה חודשים אחרי הבחירות הוא התפטר או פוטר, לא משנה, אומרת הצעת החוק: הוא לא יוכל להתמודד עכשיו בבחירות, אבל אין בחירות עכשיו – הבחירות יהיו רק בעוד חמש שנים, אז זה אומר שעכשיו בעשר השנים הקרובות הוא לא יוכל להתמנות כראש רשות מקומית.

הראל גולדברג: זה לא מידתי, לטעמנו.

דוד בנימין: מה אתה אומר.

אלכס מילר: על זה סיכמנו כבר.

הראל גולדברג: אם מקובל – מקובל.

הראל גולדברג: לכן ועדת השרים לענייני חקיקה ביקשה לאמץ את הצעת החוק בשלושה תיקונים: אחד, שרק אם מדובר במנכ"ל שכיהן 12 חודשים לפחות; התיקון השני אומר, אך ורק לתקופת צינון של שנתיים, כלומר במהלך השנתיים שלאחר ההתפטרות או הפיטורים הוא לא יוכל להתמודד - מעבר לכך הוא יוכל.

דוד אזולאי: כלומר הזמן המינימלי הוא שנתיים לפחות לפני מועד הבחירות.

הראל גולדברג: כן.

הראל גולדברג: אם הוא התפטר, שנתיים וחצי לפני מועד הבחירות.

הראל גולדברג: לטעמנו, אין הצדקה להציג מועמדותו ולהיבחר.

דוד אזולאי: הוא יוכל לחזור אחר כך למקום עבודתו, אם לא נבחר?

רון נחמן: לא, הוא מתפטר.

הראל גולדברג: אבל אפשר למנות אותו מחדש.

הראל גולדברג: הוא סיים יחסי עבודה.

דוד אזולאי: ולמה אי-אפשר לעשות את הנוהל של חל"ת, ולאפשר לו, ברגע שהוא- - -

אלכס מילר: אבל מנכ"ל זה מינוי.

אלכס מילר: ברגע שראש העיר מחליט למנות אותו פעם שנייה, אין שום בעיה.

הראל גולדברג: העניין הזה צריך להיבחן, אבל יש חשיבות.

הראל גולדברג: גם דיברנו עם אנשי חקיקת איו"ש לפני הדיון כאן של הוועדה.

הראל גולדברג: העיקרון בחקיקה - יכול להיות שיש חריגים, העיקרון שאנחנו חושבים שמאוד חשוב הוא לא להחיל על החריגה באיו"ש, כלומר בגוף החקיקה הראשית.

הראל גולדברג: הנוהג הוא שלאחר שחקיקה עוברת בכנסת, היא מועברת לאלוף, ואלוף הפיקוד חותם עליה.

דוד אזולאי: תודה.

דוד אזולאי: רון נחמן, ראש העיר אריאל.

רון נחמן: ולשעבר חבר כנסת, שהדברים יהיו ברורים.

רון נחמן: תרשה לי, אדוני היושב-ראש, לומר גם לאנשי משרד המשפטים, גם לאנשי משרד הפנים.

רון נחמן: הצעת החוק, תחילתה בחטא, ולצורך הגילוי הנאות, חבר הכנסת אלכס מילר הוא תושב העיר אריאל.

רון נחמן: אני אחרי ניתוח וטיפול במלחמה בסרטטן, כאשר הגשתי לכם את החומר, ותקראו את החומר היטב, ביקשו חבריי, כולל אנשי הקואליציה של ישראל ביתנו, בהנחייתו של חבר הכנסת מילר, שגר אצלנו- - -

אלכס מילר: אני מציע שתיזהר.

אלכס מילר: אני לא הנחיתי אף אחד.

אלכס מילר: אני אתבע אותך דיבה.

רון נחמן: תתבע אותי בבית משפט.

אלכס מילר: אדוני היושב-ראש, עם כל הכבוד, להגיד דבר כזה על חבר כנסת, על כל מיני המצאות שאין להן שום קשר להצעת החוק הזו – אני אתבע אותך בבית משפט, אל תדאג.

אלכס מילר: יש פה שקרים, אדוני היושב-ראש.

אלכס מילר: עם כל הכבוד.

אלכס מילר: אני לא מוכן להיות חלק ממהלך פוליטי של ראש העיר.

דוד אזולאי: אלכס, רון, אדוני ראש העיר, יש לי בקשה - בוא לא נהפוך את הדיון הזה לדיון אישי.

דוד אזולאי: אני מבקש ממך – אני לא רוצה להיכנס לכל הבעיות של מועצת העיר באריאל, זה לא על סדר-היום.

דוד אזולאי: אני מבקש – תתייחס רק להצעת החוק המונחת בפנינו.

רון נחמן: אני מתייחס אליה.

רון נחמן: הצעת החוק הזו, תחילתה בחטא, וזה חוק פרסונלי לחלוטין.

רון נחמן: במקום לקרוא: הגבלת זכות המנהל הכללי, אני אומר לכם – זה הגבלת זכותה של מנכ"לית עיריית אריאל, חנה גולן, להיבחר לתפקיד ראש העיר, אם היא תרצה.

אלכס מילר: עכשיו מבינים היטב למה החוק הזה קיים.

אלכס מילר: אנחנו שלוש שנים לפני הבחירות, הבן אדם מצהיר על המנכ"לית בהתמודדות לראשות העיר.

אלכס מילר: אני מבקש מכם, משרד המשפטים, על-ידכם אני מעביר את הבקשה ליועץ המשפטי לממשלה, לבדוק כל מינוי ומינוי בעיריית אריאל כשוחד בחירות.

אלכס מילר: שלוש שנים אנחנו לפני בחירות, וכבר עכשיו מצהירים כאן על כך שהיא הולכת להתמודד לראשות העיר.

אלכס מילר: כשהתחלתי את הדיון, לא נקבתי בשום עיר, בשום מקום.

אלכס מילר: יושב כאן ראש העיר, שמצהיר על מועמדות של מנכ"לית העירייה לראשות העיר שלוש שנים לפני הבחירות.

אלכס מילר: רבותיי, איפה ההיגיון?

רון נחמן: הצעת החוק הזאת היא פרסונלית, היא פסולה.

רון נחמן: אני אומר את זה כחבר כנסת לשעבר.

רון נחמן: אלכס מילר גר באריאל, כחבר הכנסת.

רון נחמן: אני לא רוצה יותר מכך להגיד עוד כמה דברים פה, כי זה ילך למקומות אחרים.

רון נחמן: דבר שני, אני לא מוכן להיות מאוים על-ידי חבר כנסת.

רון נחמן: שילך למשטרה, שילך לאן שהוא רוצה.

אלכס מילר: מי איים עליך?

רון נחמן: בלי איומים כאן בוועדה – לא על-ידי חבר הכנסת אלכס מילר ולא על-ידי אף אחד אחר.

רון נחמן: אני איש ציבור 33 שנה, מאז שהקמתי את העיר הזאת.

רון נחמן: לא שמעתי פעם אחת התבטאות כפי שכאן מתבטא חבר הכנסת מילר בוועדה, והדבר הזה לא יעבור לסדר-היום.

רון נחמן: בלי איומים.

רון נחמן: לגופו של עניין, אני פונה למשרדי המשפטים והפנים.

רון נחמן: קחו את החומר, ותראו מה כתוב שם.

רון נחמן: כשאני שוכב בבית חולים עם אינפוזיות ועם דם, מוגשת הצעה לעירייה שלי כדי להדיח סגן מכהן, כדי שראש העיר במצב של נבצרות- - -

אלכס מילר: מה זה קשור אליי?

רון נחמן: אל תפריע לי.

אלכס מילר: מה זה הדבר הזה?

רון נחמן: - - - צריכים לתת לו ממלא מקום, ואז יש בחירות – היום ולא בעוד שלוש שנים בשנה הזאת.

רון נחמן: ולכן ברגע שהבחירות האלה, אם אני מת, או אני נבצר כתוצאה מהטיפול בסרטן, אז מתקיימות בחירות באריאל.

רון נחמן: בנוסף, לצורך הגילוי הנאות, אני מועמד לתפקיד יושב-ראש הפיס, בין השאר, ואז בכל מקרה, למרות שבעוד שלוש שנים יש בחירות, באריאל תהיינה בחירות.

אלכס מילר: - - - תגיד לי, לזה אתה נותן פה יד?

אלכס מילר: נו, באמת.

רון נחמן: שלושה חברי כנסת משכו את החתימה שלהם - מאיר שטרית, אילן גילאון ואורי אורבך.

רון נחמן: האם אתם יודעים את זה?

אלכס מילר: כל הכבוד לכם.

דוד אזולאי: רון, בואו, תירגעו, אני מבקש.

דוד אזולאי: אלכס, רון, אנא ממך, אתה אדם רציני.

רון נחמן: לא נתקלתי בתופעה כזאת בכל שנותיי.

דוד אזולאי: אנא ממך - תתייחס עניינית לנושא.

רון נחמן: בסדר.

רון נחמן: כשאני בדקתי את הדברים האלה, עם כל הכבוד לחבר הכנסת אלכס מילר- - -

דוד אזולאי: אבל אלכס מילר הוא לא הנושא שעומד על הפרק.

רון נחמן: חתומים פה אנשים.

רון נחמן: אני ביקשתי לבדוק, ואני מוותיקי ראשי ערים – קדנציה ששית, ואני שואל שאלה: מי האנשים בכל מדינת ישראל ב-30 השנה האחרונות, שהתמודדו מתפקידם ברשות לתפקיד ראש הרשות?

רון נחמן: אז אני אגיד לך מי.

רון נחמן: לפי החוק, מה שאתה אמרת, האיש שיש לו אינטר פייס עם התושב זה או מנהל החינוך, שיש לכל אחד ילד בבית ספר או בגנים, זה הגזבר שמתעסק בהנחות ובכל מיני ועדות, ויודע ציון פיניאן, שהיה סגן ראש עיר בטבריה, זה מהנדס העיר, שאתה צריך לקבל ממנו את האישור על פרגולה ועל דברים כאלה, וגם אתה יודע את זה, חבר הכנסת אזולאי, וכל הדברים האלה, אלה שעובדים בסעד.

רון נחמן: מנכ"ל עיר לא מנהל קשר עם תושב; הוא מנהל מנגנון, וכל האגדות האלה והסיפורים האלה על הכוחות האלה, תראו לי כמה מנכ"לים ב-30 שנה - משרדי הפנים והמשפטים - כמה מנכ"לים נהיו ראשי ערים ב-30 שנה?

רון נחמן: כששאלתי את מאיר שטרית, מאז שהיה ראש העיר של יבנה, כמה מנכ"לים?

רון נחמן: אם תספרו במשך 30 שנה, אולי חמישה איש – אולי, אני מגזים.

רון נחמן: אבל תשאלו – זאביק בוים ז"ל, הוא היה מנהל בית ספר רוגוזין, עדי אלדר היה עוזר שר החינוך – אלה האנשים שבאים מהשטח.

רון נחמן: נחום חופרי, חולדאי מנהל בית ספר.

רון נחמן: אף אחד מהמנכ"לים, רובם בכלל לא חיים פה, הם לא חיים בערים שלנו, הם באים מבחוץ.

רון נחמן: אני עשיתי עבודת הכנה גם מכוח התפקיד שלי, לכן גם השלטון המקומי מתנגד להצעה הזאת, כי היא לא מידתית ולא רצינית, ועכשיו כשאתה רוצה להגביל את הדברים הללו, אתה רוצה להגביל אדם אחד, אתה מוציא אותו, פונקציונר אחד החוצה מכל המערכת השלטונית שלנו?

רון נחמן: זה בלתי סביר לחלוטין.

רון נחמן: לגבי יהודה ושומרון, עברתי פה כבר הרבה דיונים בוועדות השונות, גם בכהונתי כאן.

רון נחמן: הכוונה שלהם היתה להחיל כאן

רון נחמן: בחוק על-ידי חקיקה ראשית, את העניין.

רון נחמן: אני שוחחתי עם דן מרידור, שאמר לי שבוועדת השרים אמר:

רון נחמן: אי-אפשר להחיל את זה כך - הכנסת לא מחוקקת ישירות לשם.

רון נחמן: זה עוד מצביע על הכוונה הקודמת.

רון נחמן: אם היית אומר שאתה עושה את החקיקה בתוך מדינת ישראל, ואוטומטית אחר כך - הרי כל חוק שאתם מקבלים פה עובר אחר כך לדיונים בכל הגורמים, ולראות אם מחילים או לא מחילים, אבל לקחת באופן ספציפי ולשים סעיף כזה, ולתקוע את סעיף 2 המתוקן, זה דבר שמצביע על האבסורד, כי לכו תסתכלו על החקיקה שלכם כל יום.

רון נחמן: אתם כותבים כל דבר כזה, סעיף כזה?

רון נחמן: איפה?

רון נחמן: יש פה איגוד המנכ"לים, יש עמדת השלטון המקומי.

רון נחמן: אנחנו לא מתנגדים לדברים.

רון נחמן: יש צינון היום, שלושה חודשים.

רון נחמן: אני הייתי משנה למנכ"ל רשות השידור.

רון נחמן: אני התפטרתי בשביל הבחירות הראשונות ב-85' שקוימו – התפטרתי לפי החוק הזה, שנחמן שי היה שם בגלי צה"ל.

רון נחמן: התפטרתי שלושה חודשים.

רון נחמן: שנתיים אתה רוצה למנוע מבן אדם תעסוקה?

רון נחמן: מה זה?

דוד אזולאי: תודה.

זיאד עוויסאת: שלום, אני אזרח פשוט מהמשולש.

זיאד עוויסאת: שמעתי על זה, ובאתי במיוחד לכאן.

זיאד עוויסאת: אין לי שום עניין בזה, אבל המנכ"לים אצלנו, הם מחליטים, ראש העיר סמל, והם עושים את כל העבודה, והם שמים – כמה קולות יש לך? 50 קול?

זיאד עוויסאת: בסדר.

זיאד עוויסאת: אתה רוצה תפקיד?

זיאד עוויסאת: אשתך?

זיאד עוויסאת: זאת האמת.

זיאד עוויסאת: אם לא, תחתכו את הראש שלי.

זיאד עוויסאת: זה מה שקורה בשטח.

זיאד עוויסאת: זה לא שוחד?

זיאד עוויסאת: באתי ככה במיוחד, אני לא מוזמן של אף אחד.

זיאד עוויסאת: מדברים על קולות ועל תפקידים.

דוד אזולאי: תודה.

דוד אזולאי: אדוני נציג השלטון המקומי, בבקשה.

כפיר כהן: תודה.

כפיר כהן: ראשית, מרכז השלטון המקומי, אנחנו מתנגדים בכל תוקף לקידום הצעת החוק הזאת כמו שהיא, כולל ההערות של חבריי, משרדי הפנים והמשפטים.

כפיר כהן: לשיטתנו, אין שום התאמה בין המגבלות שחלות על עובדי המדינה בתקופת צינון לבין ההצעה שיש כאן.

כפיר כהן: ההצעה הזאת לא מידתית, היא לא נכונה, פוגעת בזכותו של אדם להיבחר, לשמש בתפקיד בצורה שהיא לחלוטין לא סבירה ולא מתקבלת על הדעת.

כפיר כהן: לשיטתנו, לא ברורה ההבחנה בין מנכ"ל לבין שאר נושאי תפקידים.

כפיר כהן: אם מישהו כאן יוכל לשכנע אותי שגזבר, כוחו פחות מזה של מנכ"ל, למשל גזבר עיריית תל-אביב, זה שנמצא בראש המערכת, נושא ונותן עם קהל עצום של תושבים, יותר נגיש לתושב – מישהו יכול להגיד למה לסייג אותו ולא את המנכ"ל?

כפיר כהן: מישהו נתן את הדעת על העובדה שבעצם החקיקה הזאת אנחנו מונעים מהרבה אנשים טובים להיבחר, לשמש נבחרי ציבורי, אולי בכלל למנוע מהם לשמש בתפקידי מפתח כמנכ"לים?

כפיר כהן: בשם מגבלות כאלו ואחרות שהצעת החוק הזו באה להחיל עליהם.

כפיר כהן: מכאן ומכמה טעמים נוספים שראש העיר אריאל מנה, כאמור, אנו מתנגדים בתוקף להצעה הזאת.

דוד אזולאי: בבקשה.

אידריס מואסי: אני גם מבקה.

אידריס מואסי: שמעתי על ההצעה של חבר הכנסת מילר וקבוצת החברים, ואני מאוד מעריך את היוזמה הזאת, גם אם היא תפחת מחמש שנים לשנתיים וחצי או שנתיים, זה כבר לא ישנה, כי רמת – ואני כאן פונה ליושב-ראש העיר אריאל – המון אנשים באו ממערכת הרשויות המקומיות, וקודמו ממנכ"ל, מגזבר, מכל מיני תפקידים, וכך הם פעלו.

אידריס מואסי: זאת שיטה מושחתת ומשחיתה, וצריך לעשות לזה סוף.

אידריס מואסי: אני אתן לכם דוגמה – היום מתנהלת, הישוב שלי מתנהל, למשל, בלי ראש עיר נבחר, ויש ראש עיר ממונה, ויש לו מנכ"ל, שהוא חוגג – הוא עושה ככל העולה על רוחו, מנצל את התקשורת, ממנה מינויים, עושה הכול.

אידריס מואסי: רק בחירות מול העיניים שלי.

אידריס מואסי: אי לכך מהר ככל האפשר נשמח באם יקודם החוק כדי להיות טוב לכלל אזרחי מדינת ישראל.

אידריס מואסי: התקופה אינה חשובה.

דוד אזולאי: תודה.

דוד בנימין: אני 17 שנה מנכ"ל עיריית רמת גן.

דוד בנימין: בשנים האחרונות אני גם יושב-ראש פורום המנכ"לים הארצי.

דוד בנימין: נמצאים אתי שני חברים – עובד קונה, מנכ"ל בת-ים, ואבי בן-חמו, מנכ"ל עיריית פתח תקווה ולפני כן בכפר סבא.

דוד בנימין: אנחנו אנשי מקצוע, אנחנו לא מחלקים ולא נותנים ולא עושים.

דוד בנימין: בסופו של דבר התפקיד של המנכ"ל, מעבר לזה שהוא מתווה את העבודה השוטפת בעירייה, הוא פועל לפי ההנחיות של מועצת העיר והנהלת העיר.

דוד בנימין: אף אחד לא ממציא ואף מנכ"ל לא זורק אספלט במקום מסוים ומטפל במקום אחר.

דוד בנימין: לכל אחד יש האספירציות הפוליטיות – שיעשה מה שהוא רוצה.

דוד בנימין: אנחנו מתייחסים אל זה כאל תפקיד מקצועי, ובוא ניקח ונסתכל על כל בעלי התפקידים בשלטון המקומי – כמה מנכ"לים נבחרו ב-20 השנים האחרונות?

דוד בנימין: אולי על כף יד אחת.

דוד בנימין: לעומת זאת, מנהלי בתי ספר - ששה אני יכול למנות לכם בדקה.

דוד בנימין: מנהלי גנים ונוף נבחרו, מנהלי מתנ"סים נבחרו, מנהלי שיקום שכונות נבחרו.

דוד בנימין: אני לא מסייג את זה; לגיטימי, שאנשים שעבדו עם הציבור, והם שותפים לציבור, אולי רוצים ביום אחד גם להיבחר.

דוד בנימין: לסייג את זה ולהפוך אותנו למשהו פוליטי, ולהכניס הסתייגות, ואני מתפלא על משרדי הפנים והמשפטים, שאפילו לא התייעץ אתנו, ולא עם השלטון המקומי, לפני שבחן את הנושא הזה.

דוד בנימין: אם רוצים לעשות סייג, יכול להיות שצריך לעשות, אבל לכל בעלי התפקידים.

דוד בנימין: מנכ"ל משרד החינוך, למשל, מחר בבוקר הוא רץ לרשות – הוא לא יכול להשפיע?

דוד בנימין: הצעת החוק כמו שהיא, היא לא מידתית, לא נכונה, לא הגונה, ופוגעת במגזר שלם של אנשים שעושים עבודה מקצועית.

דוד אזולאי: תודה.

מירי רגב: אני חושבת שיש כאן אמירה מאוד ברורה ונכונה.

דוד אזולאי: אני צריך לפתוח ב-09:30, והמפכ"ל כבר נמצא פה.

דוד אזולאי: רבותיי, נציגי משרדי הממשלה, אנחנו פתחנו את הדיון הזה.

דוד אזולאי: הודעתי שאני לא מתכוון להצביע היום, וחברי אלכס מילר, אני מקווה שיקבל זאת בהבנה ולא יכעס עליי.

דוד אזולאי: אני חושב שהדיון הוכיח כמה חשוב באמת לקיים דיון, ולא לעשות הצבעה.

אלכס מילר: אני רוצה רק לשמוע התייחסות של היועץ המשפטי של ועדת הפנים לנושא איו"ש.

דוד אזולאי: אני אתן לו מייד אפשרות להתייחס.

דוד אזולאי: אני מבקש מנציגי משרדי הממשלה, נקיים דיון נוסף, וסביר להניח שתהיה בו הצבעה.

דוד אזולאי: אני מבקש מכם שתעשו עבודה.

דוד אזולאי: יכול להיות שצריך להרחיב את החוק הזה על אנשים אחרים במערכת המוניציפאלית.

מירי רגב: גם צריך לראות סטטיסטיקה.

מירי רגב: חוק צריך להיות בנוי על משהו כללי.

מירי רגב: חוק בא לתקן עוול כללי, לא על משהו מגזרי.

דוד אזולאי: הצעת החוק הזאת פתחה פתח שראוי לבדיקה.

דוד אזולאי: אני לא יודע מתי נתחיל לטפל בחוק העיריות, אני יודע שזה נמצא על סדר-יומו של משרד הפנים, אבל עד שנגיע לזה, כשנגיע לזה, חייבת להיות פה מחשבה, איך פותרים את הבעיה.

דוד אזולאי: היא קיימת.

דוד אזולאי: הבעיה קיימת, והיא הוצפה כאן.

דוד אזולאי: גלעד, בבקשה.

גלעד ארדן: אני לא מעיר את כל ההערות שלי לחוק - נעיר את זה בדיון הבא.

גלעד ארדן: לגבי השאלה של חבר הכנסת מילר, אני מסכים עם אנשי משרד המשפטים, שהדבר לא מקובל באופן כללי, להכניס בחקיקה הראשית את ההחלה על יהודה ושומרון - זה דבר שנעשה לעתים מאוד רחוקות.

גלעד ארדן: יחד עם זאת, היו מקרים בעבר שזה נעשה.

אלכס מילר: מבחינתך, אין שום בעיה?

גלעד ארדן: זה לא מקובל, אבל זה נעשה בעבר.

דוד אזולאי: תודה רבה, הישיבה נעולה.